[{"text_idx": "#000002", "text": "Ym mis Tachwedd 2022, cyhoeddodd y Comisiynydd bapur briffio, a oedd yn tynnu sylw at y ffaith nad yw hyd at 80,000 o bobl hy\u0302n yng Nghymru yn cael y Credyd Pensiwn y mae ganddynt hawl iddo. Mae hyn yn golygu bod dros \u00a3200 miliwn yn cael ei adael heb ei hawlio yn Nhrysorlys y DU, yn hytrach na chyrraedd y rhai sydd ei angen fwyaf."}, {"text_idx": "#000003", "text": "Roedd y papur briffio yn galw ar Lywodraeth Cymru a llywodraeth leol i gymryd camau brys i gynyddu\u2019n sylweddol nifer y bobl hy\u0302n yng Nghymru sy\u2019n cael Credyd Pensiwn, gan dynnu sylw at y ro\u0302l hollbwysig y gallai\u2019r trydydd sector ei chwarae wrth fwrw ymlaen a\u0302 hyn."}, {"text_idx": "#000004", "text": "Mae\u2019r papur briffio hefyd yn nodi\u2019r camau y byddai\u2019r Comisiynydd yn eu cymryd i helpu i sicrhau bod pobl hy\u0302n yn gallu cael gafael ar yr wybodaeth a\u2019r cymorth sydd eu hangen arnynt i hawlio\u2019r Credyd Pensiwn y mae ganddynt hawl iddo."}, {"text_idx": "#000005", "text": "Un o\u2019r camau gweithredu hyn oedd cynnal Uwchgynhadledd Credyd Pensiwn i ddod a\u0302 sefydliadau cenedlaethol a chymunedol at ei gilydd ac ysbrydoli a chefnogi camau gweithredu ledled Cymru. Cynhaliwyd y digwyddiad ar-lein hwn ar 8 Rhagfyr 2022. Roedd amrywiaeth o unigolion a sefydliadau allweddol yn bresennol, pob un yn cyfrannu syniadau ac yn addo camau\ngweithredu i helpu i gyrraedd mwy o bobl sy\u2019n colli allan ar hyn o bryd."}]